ROZHODNUTIE KOMISIE
zo 7. marca 2007,
ktorým sa zrušuje rozhodnutie 2005/317/ES o mimoriadnych opatreniach týkajúcich sa nepovoleného geneticky modifikovaného organizmu Bt10 vo výrobkoch z kukurice
[oznámené pod číslom K(2007) 674]
(Text s významom pre EHP)
(2007/157/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1,
keďže:
(1)
V článku 53 nariadenia (ES) č. 178/2002 sa ustanovuje možnosť prijať vhodné mimoriadne opatrenia Spoločenstva týkajúce sa potravín a krmív dovážaných z tretích krajín s cieľom chrániť zdravie ľudí, zvierat alebo životné prostredie, ak nie je možné riziku dostatočne čeliť prostredníctvom opatrení, ktoré prijali príslušné členské štáty.
(2)
Po tom, ako orgány Spojených štátov amerických informovali, že výrobky z kukurice kontaminované nepovolenou geneticky modifikovanou kukuricou s názvom Bt10 sa pravdepodobne vyvážali do Spoločenstva, a s ohľadom na vyhlásenie Európskeho úradu pre bezpečnosť potravín, z ktorého vyplývalo, že bez dostatočne komplexných údajov nebolo možné vypracovať úplné hodnotenie rizika Bt10 v súlade s normami ustanovenými v nariadení Európskeho parlamentu a Rady (ES) č. 1829/2003 (2), Komisia 18. apríla 2005 prijala rozhodnutie 2005/317/ES o mimoriadnych opatreniach týkajúcich sa nepovoleného geneticky modifikovaného organizmu Bt10 vo výrobkoch z kukurice (3).
(3)
Podľa rozhodnutia 2005/317/ES sa zásielky výrobkov z kukurice s pôvodom v Spojených štátoch amerických, ktoré sú pravdepodobne kontaminované (konkrétne krmivá s obsahom kukuričného škrobu a pivovarnícke zrná na kŕmne účely), môžu uviesť na trh až po predložení analytickej správy, ktorá preukáže, že výrobky nie sú kontaminované geneticky modifikovanou kukuricou Bt10.
(4)
S cieľom zabezpečiť proporcionalitu a zabrániť akýmkoľvek obmedzeniam obchodu, ktoré prekračujú rámec potrebný na ochranu zdravia ľudí, zvierat alebo životného prostredia, obsahuje rozhodnutie 2005/317/ES ustanovenie o preskúmaní na posúdenie toho, či sú mimoriadne opatrenia stále potrebné.
(5)
Opatrenia boli preskúmané dvakrát, a to v októbri 2005 a v marci 2006, a po porade s členskými štátmi dospela Komisia k záveru, že by mali byť zachované dovtedy, kým nebudú k dispozícii ďalšie informácie o vývoze výrobkov z kukurice, ktoré sú pravdepodobne kontaminované Bt10.
(6)
Podľa analytických údajov poskytnutých spoločnosťou Syngenta, ktorá vyvinula geneticky modifikovanú kukuricu Bt10, testy vykonané v USA v súlade s testovacou metódou, ktorú schválilo Spoločné výskumné centrum Európskej komisie a overilo Ministerstvo poľnohospodárstva Spojených štátov amerických, ukázali, že od začiatku novembra 2005 nebola ani v jednej testovanej vzorke zistená prítomnosť Bt10. Vhodnosť tejto metódy detekcie ďalej analyzovalo a nedávno potvrdilo Spoločné výskumné centrum Európskej komisie.
(7)
Na základe informácií, ktoré Komisii nedávno poskytli orgány Spojených štátov amerických, Syngenta v spolupráci s Ministerstvom poľnohospodárstva Spojených štátov amerických prijala viaceré opatrenia na zabezpečenie toho, aby sa Bt10 nerozšírila prostredníctvom zárodočnej plazmy spoločnosti a (alebo) aby sa nedistribuovala v reťazci obchodnej produkcie.
(8)
Od nadobudnutia účinnosti rozhodnutia 2005/317/ES bol zaznamenaný len jeden prípad vstupu Bt10 na územie Spoločenstva, ku ktorému došlo 24. mája 2005. Zásielka výrobkov z kukurice kontaminovaných Bt10 opustila územie Spojených štátov amerických pred tým, ako boli k dispozícii analytické výsledky testovania, a dovozca ju oznámil pred príchodom plavidla do Írska. Tým sa zabránilo uvedeniu na trh kontaminovaných výrobkov.
(9)
Okrem tohto konkrétneho prípadu členské štáty nenahlásili iný výskyt Bt10 na základe kontrol vykonaných príslušnými vnútroštátnymi orgánmi.
(10)
Z týchto informácií vyplýva, že už nie je potrebné uplatňovať požiadavku povinnej certifikácie. Preto je vhodné zrušiť rozhodnutie 2005/317/ES.
(11)
Je však vhodné, aby členské štáty v období šiestich mesiacov na základe náhodného testovania v primeraných intervaloch ďalej monitorovali, či sa výrobky z kukurice kontaminované Bt10 stále nachádzajú na trhu. Pozitívne (nepriaznivé) výsledky je nutné urýchlene oznámiť prostredníctvom systému rýchleho varovania pre potraviny a krmivá a Komisia v takom prípade posúdi, či sú potrebné ďalšie opatrenia.
(12)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2005/317/ES sa zrušuje.
Článok 2
V období ďalších šiestich mesiacov zabezpečia členské štáty náhodné testovanie v primeraných intervaloch na overenie neprítomnosti geneticky modifikovanej kukurice Bt10 v týchto výrobkoch s pôvodom v Spojených štátoch amerických:
-
krmivá s obsahom kukuričného škrobu, ktoré obsahujú geneticky modifikovanú kukuricu alebo sú z nej vyrobené, v rámci kódu 2309 90 20,
-
pivovarnícke zrná, ktoré obsahujú geneticky modifikovanú kukuricu alebo sú z nej vyrobené, v rámci kódu 2303 30 00.
Pozitívne (nepriaznivé) výsledky sa urýchlene oznámia prostredníctvom systému rýchleho varovania pre potraviny a krmivá.
Článok 3
Toto rozhodnutie je určené členským štátom.
V Bruseli 7. marca 2007